Carmenta
Carmenta, Carmentis, romersk gudinde, om hvem de klassiske forfattere stort set kun vidste, at hun hjalp ved fødsler. Hun havde sin egen flamen, offerpræst, og blev fejret ved en fest i januar. I mytologien er Carmenta identificeret med den spådomskyndige kildenymfe Themis fra Arkadien og er mor til Euandros; hun skal have skabt det latinske alfabet og have spået om romernes glorværdige fremtid.